DA het plan vir SA se grense, sê Maimane | Netwerk24
Deur Ntwaagae Seleka - News24 10 April 2019 19:00
Mmusi Maimane, DA-leier, het sy beroep op die nasionale regering herhaal om Suid-Afrika se grense te versterk en te beveilig, en gevra dat die regering moet seker maak hy het ’n databasis van elke persoon wat in die land woon.
Mmusi Maimane. Foto: Argief
Maimane is Woensdag vergesel deur Solly Msimanga, DA-premierskandidaat vir Gauteng, en ander senior partylede, vir ’n besoek aan die Princess Clinic in Roodepoort, wes van Johannesburg.
Maimane het gesê hy was nog nooit skaam om die kwessie van grensbeskerming in die land op te haal nie.
“Ons het nie-burgers wat in die land woon. Daar is geen land in die wêreld waarvan die grense so poreus is soos ons s’n nie. Ons kan nie die plek van herkoms van nie-burgers hier identifiseer nie. Ons moet die grense beveilig,” het Maimane gesê.
“Suid-Afrikaners en immigrante moet behoorlik geregistreer wees. Binnelandse sake moet verseker dat hy sy werk doen en almal in die land dokumenteer.”
Maimane het gesê dat sy party nie xenofobiese geweld teenoor vreemdelinge duld nie en dat die DA aanvalle op buitelanders – wat wettig of onwettig in die land is – as ’n strafregtelike daad beskou.
Hy het gesê sy party het ’n plan voorgestel vir hoe om al die grense om Suid-Afrika te bestuur.
Maimane het die inwoners van Alexandra in Johannesburg verseker dat Herman Mashaba, burgemeester, hulle Maandag sal besoek om na hul griewe te luister.
Hy het ’n beroep gedoen op mense wat na bewering onbillik voordeel getrek het uit die multimiljardrand-Alexandra-hernuwingsprojek (AHP) om na vore te kom.
“Daar moet ’n deeglike ondersoek gedoen word na wat met die AHP gebeur het. Ons doen ’n beroep op die ANC om nie saamtrekke en protesaksies in Alexandra te hou nie. Die ANC het die afgelope twee jaar die mense van Alexandra in die steek gelaat.
“Alexandra is ’n langtermynprojek. Ons erf die ANC se gemors. Ek is in kennis gestel dat daar ook protesaksies in Tshwane en Soweto sal wees. Hulle teiken DA-munisipaliteite. Ons het ’n plan om Alexandra te vernuwe,” het hy gesê.
Alexandra is ’n langtermynprojek. Ons erf die ANC se gemors.
Msimanga het gepraat oor gesondheidsorg in die provinsie en het gesê daar is behoefte aan nog 12 hospitale in Gauteng. Daarbenewens is daar 2 000 verpleegkundiges in die provinsie wat opgelei is, maar nie opgeneem is in die gesondheidsorgstelsel nie.
Hy het gekla oor die sentralisering van ambulansdienste in Gauteng, en het belowe dat dit onder sy leierskap gedesentraliseer sal word.
“Ons moet die proses bespoedig om te verseker dat daar ’n funksionerende gesondheidsorgstelsel in Gauteng is. Ons hospitale moet hoofde hê wat aanspreeklik gehou kan word, en wat hul eie begrotings het om hulpbronne te bekom.”
Msimanga het gesê die DA het die polisie ingelig dat die onlangse protesaksie in Alexandra polities gemotiveerd was.
Meer oor: Da | Mmusi Maimane | Solly Msimanga | Roodepoort